**Министерство на земеделието, храните и горите**

Проект

Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица (обн., ДВ, бр. 75 от 2018 г., изм. и доп., бр. 93 от 2018 г.)

**§ 1.** В чл. 18 се правят следните изменения и допълнения:

1. В ал. 1, т. 2, б. „в” след думата „вещества“ се добавя „в почва“.

2. В ал. 4 думите „комисията по чл. 59 изпраща становище до контролиращото лице за предприемане на действия по изключване от система на контрол.“ Се заменят с „контролиращото лице предприема действия по изключване на засегнатите парцели от система на контрол.“.

**§ 2.** В чл. 19, ал. 1, т. 2 след думите „пробовземане“ се добавя „от контролиращо лице“.

**§ 3.** В чл. 36, ал. 5 след думите „издаване на” се добавя „първото за дадено стопанство”, а след думата „взема” се заличава “проби и ги предоставя“ и се добавя „най-малко една проба от поне една култура или продукт, и я предоставя”.

**§ 4.** В чл. 48, ал. 11 се отменя.

**§ 5.** Вчл. 53 се правят следните изменения:

1. Алинея 4 се изменя така:

„(4) Проверките по ал. 1 се извършват при спазване на изискванията на чл. 92в, параграфи 1 – 3 от Регламент (ЕО) 889/2008. За резултата от извършените проверки се изготвя доклад и при констатирани нарушения се прилагат разпоредбите на чл. 22, ал. 3 и 4 от ЗПООПЗПЕС“.

2. Алинеи 5 – 8 се отменят.

**§ 6.** Вчл. 54 се правят следните изменения и допълнения:

1. Алинея 5 се изменя така:

„(5) Министърът на земеделието,храните и горите утвърждава със заповед процедура за извършване на проверките по ал.1 в съответствие с чл.92в, параграф 4 от Регламент (ЕО) № 889/2008“.

2. Алинея 6 се отменя.

**§ 7.** Вчл. 57, ал. 1 се изменя така:

„(1) При установяване на неразрешени за употреба в Република България вещества или вещества, чиито стойности надвишават максимално допустимите (Mrl), контролиращото лице уведомява БАБХ и компетентното звено в срок до 3 работни дни от установяването”.

**§ 8.** В чл. 60 се правят следните изменения:

1. В ал. 1, т. 5 се изменя така:

„5. разглежда други въпроси, свързани с националната политика в областта на биологичното производство в Република България.“.

2. В ал. 2 думите „за одобрение“ се заличават.

**§ 9.** В допълнителните разпоредби в § 1 се правят следните изменения:

1. Точка 9 се изменя така:

„9. „Оператор“ е лице по смисъла на § 1, т. 36 от допълнителните разпоредби на ЗПООПЗПЕС.“.

2. Точка 19 се изменя така:

„19. „Подизпълнител” е лице по смисъла на § 1, т. 35 от допълнителните разпоредби на ЗПООПЗПЕС.

**§ 10.** В Приложение № 3 към чл. 48, ал. 6, се правят следните изменения и допълнения:

1. „А. Обща част“

а) в т. 3 се създава изречение второ: „Степените във възходящ ред, съобразно тежестта на нарушението, са както следва: 5.1, 5.2, 5.3 и 5.4".

б) В т. 5.4 след думите „(за стопанства, преминали преходния период)” се създава нов ред: „Когато на оператора е наложена мярка 5.3 или 5.4 и писменото доказателство по чл. 29, параграф 1 от Регламент (ЕО) № 834/2007 е отнето или ограничено и същия извърши ново нарушение, за което е следва да се наложи мярка 5.3 или 5.4, срокът на първоначалната мярка се удължава, като продължителността се съгласува с компетентния орган.

в) създава се т. 5.5:

„5.5. В случай на установено замърсяване с неразрешени за биологичното производство продукти и/или вещества по независещи от оператора събития, съответно причини, се налага забрана за пускане и/или предлагане на пазара на определена партида или продукция като биологична и/или в преход, премахване на термините, указващи биологичен метод на производство или производство в преход в етикетирането и рекламата на цялата партида или продукция, и премахване на определената партида или продукция от писменото доказателство по чл. 29, параграф 1 от Регламент (ЕО) № 834/2007. Контролиращото лице писмено уведомява компетентният орган, Държавен фонд „Земеделие“ – Разплащателна агенция, другите контролиращи лица и БАБХ за наложената мярка в срок до 3 работни дни от налагането. Към уведомлението до компетентния орган се прилага информация и доказателства за установяване на нарушението. Контролиращото лице следи за прилагане на наложената мярка и одобрява предпазните мерки, които трябва да се вземат за намаляване риска от замърсяване с неразрешени продукти или вещества. Преди включване на следваща продукция от засегнатите животни, парцели, райони за събиране, пчелни семейства и аквакултури в писмено доказателство по чл. 29, параграф 1 от Регламент (ЕО) № 834/2007, се вземат проби от контролиращото лице и се предоставят за анализ в акредитирана лаборатория. При повторно налагане на мярка 5.5 за едни и същи засегнати животни, парцели, пчелни семейства, аквакултури стартира нов преходен период на същите.

г) точка 6 се изменя така:

„6. Контролиращите лица прилагат следните мерки към операторите:

6.1. В случай на мотивирано съмнение, че продукт не е в съответствие с разпоредбите на биологичното производство, контролиращото лице налага:

• Временна забрана за продажба на продукта като биологичен и/или в преход за определен от контролиращото лице срок до доказване или отстраняване на съмненията, но не по-дълъг от 30 дни или до получаване на резултата от извършен лабораторен анализ.

• Преди вземането на решение се дава възможност на оператора, съответно подизпълнителя да направи коментар по съмнението.

• Ако съмнението на контролиращото лице не бъде потвърдено в дадения от него срок, същото се отменя най-късно с изтичането му или до получаване на резултатите от извършения лабораторен анализ. При потвърждаване на съмнението се налага съответната мярка от списъка по буква „Б” или се прилага т. 4.

6.2. При установено наличие на неразрешени продукти и/или вещества за биологичното производство в партида или продукция по решение на контролиращото лице се налага временна забрана за пускане и/или предлагане на пазара на определена партида или продукция като биологична и/или в преход. Контролиращото лице извършва проследяване в срок от 30 дни или до излизане на резултати от извършен лабораторен анализ, за да установи причините от замърсяването.

При установена употреба на неразрешени за биологичното производство продукти и/или вещества от оператора се налага мярка 5.4. При установено наличие на неразрешение за биологичното производство продукти и/или вещества, които не са използвани от оператора се налага мярка 5.5.“.

д) създава се т. 8:

„8. При налагане на мярка 5.2, 5.3, 5.4, 5.5 или 6.2, контролиращото лице извършва проверка за продадени количества от замърсената партида и/или продукция и уведомява останалите контролиращи лица и компетентното звено за оператори, които са закупили количества от същите. Контролиращите лица, под чиито контрол са операторите закупили продукти, неотговарящи на изискванията, предприемат всички необходими мерки и действия същите да не се предлагат пазара с позоваване на метода за биологично производство.“.

е) създава се т. 9:

„9. В случай на продажба на продукти и/или продукция като биологични и/или в преход, при ограничено или отнето писмено доказателство по чл. 29, параграф 1 от Регламент (ЕО) № 834/2007 за същите за цялото стопанство, се налага мярка 5.4.

2. В „Б. Специална част“, в таблицата се правят следните изменения и допълнения:

а) в т. 1. „Минимални изисквания и система на контрол“ се създава ред 1.10:

|  |  |  |  |  |
| --- | --- | --- | --- | --- |
| 1.10. | Всички | Наличие на неразрешени продукти и/или вещества в биологичното производство | Чл. 5 и във връзка с приложение II от Регламент (ЕО) № 889/2008 и чл. 16, параграф 1, втора алинея от Регламент (ЕО) № 834/2007 | 5.5 |

б) в т. 4 „Растениевъдство“ ред 4.9 се отменя.

в) в т. 8 „Преработка“ на ред 8.1, в колона „Правно основание“ думите „чл. 26, параграф 5“ се заменят с „чл. 26, параграф 3“.

**Заключителна разпоредба**

**§ 11.** Наредбата влиза в сила от деня на обнародването й в „Държавен вестник“.

**РУМЕН ПОРОЖАНОВ**

*Министър на земеделието, храните и горите*